Broj: 711-I-575-P-333-21/23-05-24

Zagreb, 23. rujna 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 30. stavka 1. podstavka 1. i članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI/11), **u predmetu dužnosnika Ivana Kirca, općinskog načelnika Općine Medulin,** na 187. sjednici, održanoj 23. rujna 2022 .g., donosi sljedeću

**ODLUKU**

**Postupak za odlučivanje o sukobu interesa protiv dužnosnika Ivana Kirca, općinskog načelnika Općine Medulin, u odnosu na okolnosti da njegova zaručnica održava tečajeve plesa u prostorijama Općine Medulin bez plaćanja naknade za korištenje istih te da je dodijelio svojem bratu adventske kućice, neće se pokrenuti, s obzirom da iz dostavljene dokumentacije ne proizlaze okolnosti koje bi upućivale da bi da bi dužnosnik povrijedio odredbu članka 7c) niti bilo koju drugu odredbu ZSSI-a.**

Obrazloženje

Povjerenstvo je dana 20. prosinca 2021.g. zaprimilo prijavu mogućeg sukoba interesa koja je u knjizi ulazne pošte Povjerenstva zaprimljena pod poslovnim brojem: 711-U-5980-P-333/21-01-1. U predmetnoj se prijavi u bitnom navodi da zaručnica dužnosnika Ivana Kirca, općinskog načelnika Općine Medulin održava tečaj plesa u prostorijama Općine Medulin bez plaćanja ikakve naknade te da je načelnik dodijelio svojem bratu adventske kućice.

Člankom 3. stavkom 1. podstavkom 39. ZSSI/11-a propisano je da su gradonačelnici, općinski načelnici i njihovi zamjenici obveznici ZSSI-a. Uvidom u registar dužnosnika kojeg ustrojava i vodi Povjerenstvo utvrđeno je da dužnosnik Ivan Kirac obnaša dužnost općinskog načelnika Općine Medulin od 04. lipnja 2021.g. slijedom čega je obvezan postupati sukladno odredbama ZSSI-a.

Člankom 39. stavkom 1. ZSSI/11-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Člankom 60. Zakona o sprječavanju sukoba interesa („Narodne novine“, broj 43/21., u daljnjem tekstu: ZSSI/21) propisano je da će se postupci započeti prije stupanja na snagu toga Zakona dovršiti prema odredbama ZSSI/11-a.

Slijedom navedenog, Povjerenstvo utvrđuje kako će predmet P-333/21, koji je formiran prije stupanja ZSSI/21-a na snagu dana 25. prosinca 2021., biti dovršen sukladno odredbama ZSSI/11-a.

Člankom 2. stavkom 1. ZSSI/11-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa. Stavkom 2. istog članka propisano je da sukob interesa postoji kada su privatni interesi dužnosnika u suprotnosti s javnim, a posebice kada privatni interes dužnosnika utječe na njegovu nepristranost, zatim kada se osnovano može smatrati da privatni interes dužnosnika utječe te kada privatni interes može utjecati na nepristranost dužnosnika u obavljanju javne dužnosti.

Člankom 7. ZSSI/11-a propisana su zabranjena djelovanja dužnosnika te je podstavkom c) propisano da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Povjerenstvo je od Općine Medulin dopisom broj 711-I-2178-P-333/21-02-8 od 23. prosinca 2021.g. zatražilo da se očituje jesu li prostorije u vlasništvu Općine Medulin dane na korištenje …………… kao fizičkoj osobi ili kao vlasnici poslovnog subjekta te ako jesu kada su prostorije u vlasništvu Općine Medulin dane na korištenje navedenoj osobi i u koju svrhu, jesu li prostorije dane na besplatno ili naplatno korištenje, tko je i u kojem postupku odlučio o dodjeli prostorija u vlasništvu Općine Medulin navedenoj osobi, ako su prostorije u vlasništvu Općine Medulin dane na korištenje naplatno, potrebno je navesti ispunjava li navedena osoba pravovremeno svoje obveze prema Općini Medulin te jesu li, prema saznanjima Općine, navedena osoba i dužnosnik Ivan Kirac, općinski načelnik Općine Medulin privatno povezani (zaručnici). Zaključno, zatraženo je da se u privitku dopisa dostavi sklopljeni ugovor i druga relevantnu dokumentaciju vezana za dodjelu prostorija u vlasništvu Općine Medulin ……………ili poslovnom subjektu u njenom vlasništvu. Nadalje, od Općine Medulin zatraženo je očitovanje i o okolnostima na koji je način proveden postupak dodjele adventskih kućica u Općini Medulin, koje tijelo Općine Medulin je provelo postupak i odlučilo o dodjeli adventskih kućica pojedinim subjektima te je li jedna od adventskih kućica i pod kojim uvjetima dodijeljena …………… ili poslovnom subjektu u njegovom vlasništvu. Također je zatraženo da Općina dostavi javni poziv za dodjelu adventskih kućica, odluku o imenovanju komisije za provedbu navedenog javnog poziva ako je ista imenovana, zapisnike komisije, odluku o dodjeli adventske kućice ………….. ili poslovnom subjektu u njegovom vlasništvu i sklopljeni ugovor s istim.

Općina Medulin odgovorila je na traženje Povjerenstva dopisom KLASA: 021-01/21-01/0008, URBROJ: 2168/02-02/1-21-2 od 30. prosinca 2021.g. U dopisu je navedeno da Udruga …………………., čija je predsjednica ……………….., koristi poslovne prostore Općine Medulin od 2014. godine. Nadalje, navedeno je da je dana 06. veljače 2014. godine donesen zaključak načelnika ………………. kojim se dodjeljuje na korištenje poslovni prostor u Društvenom domu u Medulinu pravnom predniku predmetne udruge …………………., a sukladno odredbi članka 40. Odluke o zakupu i kupoprodaji poslovnog prostora Općine Medulin. Navedenim člankom da je propisano da načelnik može svojom odlukom dodijeliti poslovni prostor na korištenje ustanovama za predškolski odgoj i obrazovanje, raznim udrugama i udruženjima građana, političkim strankama, likovnim i drugim umjetnicima, strukovnim organizacijama i drugim zaslužnim građanima za obavljanje njihove djelatnosti, na period ne duži od dvije godine te da prednost prilikom dodjele imaju udruge koje su ostvarile značajne rezultate i neposredno rade sa korisnicima usluga, te imaju više članova ili volontera i čiji je rad od osobite važnosti za Općinu Medulin. Nadalje, navedeno je da se nakon isteka roka na kojeg je prostor dodijeljen, od 2016. godine nadalje Udruzi …………. dodjeljuje prostor za potrebe održavanja plesnih proba plesnog studija. Dokaz za navedenu tvrdnju da su:

• Odluka o davanju na korištenje poslovnih prostora udrugama, sportskim klubovima i političkim strankama KLASA 007-01/14-01/0006, URBROJ: 2168/02-02/1-14-3 od 06. veljače 2014.

• Suglasnost za korištenje općinskog prostora radi održavanja plesnih proba KLASA: 007-01/16-01/0028, URBROJ: 2168/02-02/8-16-6 od 20. rujna 2016.

• Suglasnost za korištenje općinskog prostora radi održavanja plesnih proba KLASA: 007-01/16-01/0027, URBROJ: 2168/02-02/9-17-53 od 28. rujna 2017.

• Suglasnost za korištenje općinskog prostora radi održavanja plesnih proba KLASA: 007-01/16-01/0023, URBROJ: 2168/02-02/8-18-29 od 20. rujna 2018.

• Suglasnost za korištenje općinskog prostora radi održavanja plesnih proba KLASA: 007-01/18-01/0023, URBROJ: 2168/02-02/8-20-64 od 16. siječnja 2020.

• Suglasnost za korištenje općinskog prostora radi održavanja plesnih proba KLASA: 007-01/18-01/0023, URBROJ: 2168/02-02/8-20-107 od 05. listopada 2020.

• Suglasnost za korištenje općinskog prostora radi održavanja plesnih proba KLASA: 007-01/21-01/0002, URBROJ: 2168/02-02/9-21-5 od 02. rujna 2021.

Također, navedeno je da je iz priloženog vidljivo da predmetna udruga koristi prostor Općine Medulin od 2014. godine pa nadalje te da je poslovni prostor dodijeljen udruzi Pirueta, kao i drugim udrugama koje provode programe na području Općine Medulin bez naknade, a o njegovoj dodjeli odlučuje načelnik. Zaključno je navedeno da Općina Medulin nema saznanja o privatnoj povezanosti načelnika Ivana Kirca i ………………., predsjednice udruge ……………..

U odnosu na dodjeljivanje adventskih kućica na području Općine Medulin navedeno je da je načelnik Općine Medulin donio dana 08. prosinca 2021. godine zaključak o odobravanju javnog poziva za zakup adventskih kućica i imenovanju Povjerenstva za manifestaciju.

Temeljem predmetnog zaključka objavljen je javni poziv i na web stranicama Općine Medulin, a na kojeg se odazvalo šest ponuđača. Nadalje, Povjerenstvo za manifestaciju odabralo je ponuditelje, te je dana 15. prosinca donijeta Odluka o izboru najpovoljnijih ponuda za zakup adventskih kućica, međutim, niti jedna od lokacija za adventske kućice nije dodijeljena ……………, niti poslovnom subjektu u njegovom vlasništvu.

Kao dokaz navedenim tvrdnjama navedeni su:

• Zaključak o objavi javnog poziva za zakup adventskih kućica KLASA: 610-02/21- 01/0004, URBROJ: 2168/02-01/04-21-1 od 08. prosinca 2021

• Upisnik prijava KLASA: 610-02/21-01/0004, URBROJ: 2168/02-01/04-21-3 od 15. prosinca 2021.

• Zapisnik sa sjednice povjerenstva KLASA: 610-02/21-01/0004, URBROJ: 2168/02- 01/04-21-4 od 15. prosinca 2021.

• Odluka o izboru najpovoljnijih ponuda za zakup kućica tijekom održavanja manifestacija Advent u Medulinu 2021. KLASA: 610-02/21-01/0004, URBROJ: 2168/02-01/04-21-5 od 15. prosinca 2021.

• Izvaci iz obrtnog i sudskog registra

Uvidom u dostavljenu dokumentaciju Povjerenstvo je utvrdilo da poslovni odnos između Općine Medulin i Udruge plesni studio Pirueta postoji od 2014. godine, dakle i prije nego što je Ivan Kirac počeo obnašati dužnost općinskog načelnika Općine Medulin, ali nije utvrdilo da bi predsjednica navedene Udruge bila povezana s dužnosnikom Ivanom Kircem u smislu odredaba ZSSI-a. Također, vezano za dodjeljivanje adventskih kućica na području Općine Medulin, Povjerenstvo je iz dostavljene dokumentacije utvrdilo da niti jedna od lokacija za adventske kućice nije dodijeljena bratu Ivana Kirca niti poslovnom subjektu u njegovom vlasništvu.

Slijedom navedenog, Povjerenstvo je donijelo odluku kao u izreci ovog akta.

PREDSJEDNICA POVJERENSTVA

Nataša Novaković, dipl.iur

Dostaviti:

1. Dužnosnik Ivan Kirac, osobna dostava
2. Objava na internetskoj stranici Povjerenstva
3. Pismohrana